Mizík, Stanislav, poslanec NR SR (2019-02-01):
Vážené kolegyne a kolegovia, pán predkladateľ. Cieľom vášho návrhu zákona je odhaľovanie, odstraňovanie a prevencia nežiaducich patologických javov v kolektívoch, rozšírenie práv pedagogických zamestnancov a zamestnancov školy odborného typu, rozšírenie povinností riaditeľov škôl. V tomto prípade majú preventívne fungovať centrá pedagogicko-psychologického poradenstva. Majú vyšetriť klímu a javy v pedagogickom kolektíve. Na základe zistení, má po vyzvaní riadiaci pracovník prijať opatrenia na úpravu a elimináciu problémov a daných patologických javov. No je prirodzené, že urobí opatrenia, hlavne keď mu hrozí sankcia. Nuž papier znesie všetko, opatrenia sa napíšu, rozpíšu, len či sa budú dodržiavať, a aké budú kontrolné mechanizmy, pretože všetci poznáme ľudskú psychiku. Sám ste povedali, pán Žarnay, že mobbing je ťažšie až nemožne odhaliteľný. Mobbing má štyri fázy podľa odbornej literatúry. Prvá fáza, schválnosti, ohováranie. Toto ešte je fáza, ktorá nie je plánovaná, je to prvotný počiatok. Po druhé je za tým, to je bod prechodu ku systematickému psychoteroru. Po tretie už je to konkrétne napádanie, obviňovanie a pracovné preťažovanie. Vo štvrtej fáze postihnutý človek je zlomený, prehráva jeho psychika a správa sa v konečnom dôsledku tak ako to, čo mu bolo na začiatku vyčítané. No, mobbingu by sa teoreticky ako-tak dalo predchádzať na základe tých psychologických, pedagogicko-psychologických centier, lenže aj tu vstupuje do deja ľudská psychika. Keď je kolektív narušený alebo rozvrátený, keď niekto niekoho nenávidí, to je jedno, z akých príčin, neznáša ho, antipatiu má, neverím, že by nejaký pohovor alebo nejaké nariadenie toho centra pomohlo tomu človeku, aby zmenil vzťah k tomu druhému človeku, a podľa môjho názoru tiež tu môže nastúpiť ľudská psychika a ten, ktorý bol upozornený, naňho bolo vplývané, sa zatne a bude ešte rafinovanejšie ničiť toho človeka, ktorého ničil predtým. Schválnosti sa dajú robiť na každom kroku. Zoberú mu, vytiahnu mu kľučku z triedy, taká schválnosť, hocičo. Takže mobbing by sa možno dal, ale ako-tak ťažko, ale ako ste sám povedali, je ťažko zistiteľný. A potom je tu bossing, keď šikanovania sa dopúšťa vedúci pracovník. Vy ste si tu určite užil, pokiaľ viem, ten bossing, no a to je veľmi nepríjemná vec. Bossing je charakteristický svojím stupňovaním. Prehnané kontroly plnenia povinností, slovné urážky, sexuálne obťažovanie, zadávanie nesplniteľných úloh, rozbor menších chýb, ktoré sú prehliadané u iných, plus celá škála ďalších rafinovaných šikanistických ťahov. Poviem vám prípad z môjho, z mojej praxe. Nastúpil som na školu a na pedagogickej porade bolo mi vyčítané, že ako dopadli testy žiakov, vstupné testy, to boli na konci septembra. No a že na konci roku mali všetko vynikajúce. No a ja som povedal pani riaditeľke, že no tak keď im bývalá pani učiteľka nadiktovala odpovede, tak, samozrejme, na konci roka pri výstupnom teste mali výsledky vynikajúce. No to som nemal robiť, pretože to bola jej najlepšia kamarátka, ktorá síce zo školy odišla, a potom som mal každú jednu hodinu asi štyri mesiace inšpekciu pani riaditeľky, hej. Nedalo sa proti tomu nič robiť, človek musí byť silný a ja som sa z toho smial. Ja som, som si tak, som sa smial, lebo ona bola taká silnejšia váha, ako musela vyšliapať, čo nevyšla inak ani zo svojej kancelárie, musela ísť na druhé poschodie. Čiže to jednoducho človek musí takéto veci vydržať. No. No a myslíte si, že tento bossing je možné vyriešiť centrom pedagogicko-psychologického poradenstva? Viete, asi nie. Lebo riaditeľ dá opatrenia sám na seba? A kto mu prikáže milovať toho, koho neznáša a koho, po kom ide, hej? Takže som v tomto skeptik. A keďže ste povedali, že mobbing sa..., aj bossing, aj mobbing sa šíria ako epidémia, no tak typický prípad tých ťahov mobbingu sme preberali akurát včera pri médiách. Médiá prevádzajú voči ľuďom typický mobbing, mobbing. Aj keď to nie je jeden kolektív, ale tie všetky ťahy, ktoré robia, je to ako mobbing v pracovných kolektívoch. Takže, pán Žarnay, som veľký skeptik, vysvetlil som vám to. Ďakujem.